სანტიაგო ბერნაბეუ (სტადიონი)
სანტიაგო ბერნაბეუ — სტადიონი მადრიდში, საშინაო მატჩებს სტადიონზე მართავს მადრიდის რეალი. იტევს 81,254 მაყურებელს და არის სიდიდით მეორე საფეხბურთო არენა ესპანეთში. უეფას კლასიფიკაციით ხუთვარსკვლავიანი სტადიონია. მშენებლობა დასრულდა 1947 წელს, ხოლო სახელი ეწოდა რეალის პრეზიდენტის სანტიაგო ბერნაბეუს პატივსაცემად. სანტიაგო ბერნაბეუზე გაიმართა 1982 წლის მსოფლიო საფეხბურთო ჩემპიონატის და 1964 წლის ევროპის საფეხბურთო ჩემპიონატის შეხვედრები, მათ შორის ჩემპიონატების ფინალური დაპირისპირებები. სტადიონმა ასევე უმასპინძლა 1957, 1969, 1980 და 2010 წლების ევროპის ჩემპიონთა თასის ფინალურ შეხვედრებს.